b'\n_START_ARTICLE_\nFranc Govekar\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo in u\xc4\x8ditelji\xc5\xa1\xc4\x8de je kon\xc4\x8dal v Idriji, postal 1857 u\xc4\x8ditelj ter slu\xc5\xbeboval v \xc5\xa0turjah (Ajdov\xc5\xa1\xc4\x8dina), v Trnovem pri Ilirski Bistrici, na Igu (1862\xe2\x80\x931886) in od 1886 do smrti kot nadu\xc4\x8ditelj v \xc5\xa0i\xc5\xa1ki. Deloval je kot predsednik krajevnega \xc5\xa1olskega sveta na Igu (1870\xe2\x80\x931886), kjer je deloma tudi z lastnimi sredstvi uredil vzoren \xc5\xa1olski vrt, ustanovil gasilsko dru\xc5\xa1tvo, se z vso vnemo posve\xc4\x8dal glasbi in petju, vodil cerkveni \xc5\xbeenski pevski zbor, ter bil kasneje zborovodja \xc4\x8ditalni\xc5\xa1kega zbora v \xc5\xa0i\xc5\xa1ki. Bil je marljiv dopisnik lista U\xc4\x8diteljski tovari\xc5\xa1 (1861\xe2\x80\x931877) v katerem je med drugim objavil Najva\xc5\xbenej\xc5\xa1e kmetijske resnice za ljudsko \xc5\xa1olo (1871, \xc5\xa1t. 10\xe2\x80\x9315). Za ljudske \xc5\xa1ole je spisal in zalo\xc5\xbeil Prirodoslovje (1871), v rokopisu je ostal dalj\xc5\xa1i sestavek O prakti\xc4\x8dni obravnavi Globusa v ljudski \xc5\xa1oli, kakor tudi delo Ozir na nebes in po u\xc4\x8dnem na\xc4\x8drtu za kmetijsko izobra\xc5\xbeevanje sestavljeno Gospodarsko berilo. Za Mohorjevo dru\xc5\xbebo je spisal Umnega \xc5\xbeivinorejca (1872) ter zalo\xc5\xbeil Orgeljske odmeve D. Fajglja (1889). Bil je osebni Bleiweisov prijatelj in objavljal \xc4\x8dlanke v Novicah in jih podpisoval s psevdonimom\xc2\xa0\xc2\xbbNarodni u\xc4\x8ditelj\xc2\xab.'